**Mängulised artikulatsiooniaparaadi harjutused**

Naeratus nii, et mõlemad suunurgad tõusevad. Samal ajal võib teha erinevaid häälitsusi (jänes hõikab iii, koer naerab ihii, hiir piiksub piiks - piiks jne)

Mossitus – huuled ette torusse. (öökull huikab uhuu, hundid uluvad uuuu, auto teeb tuut – tuut, elevant pritsib londist vett jne)

Naeratus ja mossitus vaheldumisi. (auto sõidab ii –uu – ii – uu)

Erinevad häälitsused (Karu mõmiseb mõmm – mõmm, koer haugub aa-uu-aa-uu, otsime metsas seeni aa-ee, aa-ee-oo jne)

Kalasuu – huuled ette torusse (musisuu) ja avada - sulgeda aeglaselt.

Musisuu – huultega musimops

Õhupalli puhumine – huuled koos puhume põsed punni. Hoiame veidi ja siis võib kätega vastu põski suruda – õhupall läks katki.

Huultega puristamine (peatame hobust, mootor, propeller jms)

Keele sirutamine üles, alla ja külgedele (keel vaatab kas päike paistab, kas lombid on maas, kes uksest tuleb, mis aknast paistab jne)

Keelega limpsimine (kass joob piima, jäätise limpsimine, päris lusikalt millegi limpsimine)

Keelega üla ja alahuule limpsimine (võib kasutada ka päris moosi, mett, mida laps saab huulelt limpsida)

Keelekomm – keelga seestpoolt vastu põske surumine

Hobuse kabjaplagin

Naerul suuga hääldada TTTT, TAT-TAT-TAT, TIT – TIT-TIT, TUT – TUT – TUT erinevas tempos (paat sõidab, kellegi sammud, kiisu jookseb jne)

Puhumine torus suuga. Puhuda võib paberitükke, herneid, väikseid autosid ja mänguasju, mullitajat, vatitükke, sulgi jms

Papakoi mäng – laps kordab järele etteöeldud silbiridasid (pi – pa – po, mi – nu – si – nu jms).

*Kasutage harjutuste sooritamisel loovust ja mängulisust. Lähtuge lapsest ja tema huvidest. Kõiki harjutusi ei pea korraga sooritama, aga oleks hea, kui päeva jooksul erinevate tegevuste käigus ikkagi mingi osa neist tehtud saaks, sest halba ei tee nende sooritamine mingil juhul 😊*

**Soovitused kõne arendamiseks...**

...suhelge lapsega igapäevaselt. Laps peab kuulma täiskasvanu korrektset kõnet

...kommenteerige enda ja lapse tegevust.

... kui laps ütleb sõna/lause valesti, siis korrake see õigesti üle.

...ärge ole mõtetelugeja, laske lapsel ise oma soove väljendada (kas suusõnaliselt, pildi või viipe abil – peaasi et laps annab oma soovist teada)

...vaadake/lugege koos raamatuid, vaadelge pilte, fotosid. Küsige nende kohta küsimusi (kui lapse kõne võimaldab, siis pigem eelistada avatud küsimusi – kuidas?, mida tegi/teeb?, miks?, mis edasi sai? Jne)

...käige õues, vaadelge loodust ja selle muutumist. Vestelge mida nägite.

...vaadelge aknast välja, las laps osutab, kommenteerib, mida näeb

...mängige koos erinevaid käemänge, lugele rütmi – ja liisusalme

... kuna lapse kõne areng on otseselt seotud peenmotoorikaga, siis tehke koos erinevaid käelisi tegevusi

* Lõikamine (Nt reklaamlehtedest magusate toitude, puuviljade, mänguasjade jne lõikamine)
* Helmeste/kõrretükkide grilltikule või paelale lükkimine
* Plastiliinist/play doh’ist voolimine. Voolitu kommenteerimine
* Lõnga/nööri kerimine
* Rebimine, voltimine
* Sorteerimine (kuivained, mänguasjad, legod jms)

*Koostas eripedagoog Anu Bester*